Senzorne vrećice

Za izradu senzornih vrećica potrebno nam je:

* Vrećice (zip)
* Gel za kosu ili za tuširanje
* Sitne figurice, vatice, perlice…

U vrećicu istisnemo malo gela i ubacimo sitne predmete koje imamo, vrećicu zatvorimo i dodatno zalijepimo ljepljivom trakom radi sigurnosti djece.

Ova aktivnost pruža potrebnu senzornu stimulaciju, a vrlo je jednostavna za izraditi. Kroz razvoj motorike, dijete shvaća da može utjecati na svoju okolinu - stiskanjem, gnječenjem, bacanjem…Ovakve aktivnosti su neophodne za učenje uzročno-posljedičnih veza.

Kastanjete - glazbeni instrument

Za izradu nam je potrebno:

* Karton
* Ljepilo
* Metalni čepovi od sokova, pive…

Najjednostavniji način da izradite kastanjete je je da izrežete karton na veličinu koja se više ili manje uklapa u djetetov dlan kad ga preklopite. Zalijepite metalne čepove na rubove i presavijte karton. Obojite ili ukrasite po želji.

Stvaranje glazbala razvija kreativne vještine, a sviranje izrađenim instrumentima pruža djeci doživljaj glazbe i razvoj senzibiliteta za ritam, metar, melodiju, glazbeni oblik, tj. razvoj glazbenog sluha.

Riža u boji

Za izradu potrebno je:

* riža
* plastična vrećica
* tempere ili jestive boje
* čašice, žličice

Nasipajte rižu u plastičnu vrećicu, dodajte boju, zatvorite vrećicu i protresite par minuta. Kad riža poprimi boju ostavite da se malo posuši. Kad se riža posuši stavite ju u veću posudu te uz nju ponudite djetetu posudice i žličice različite veličine.

Ova aktivnost djeluje vrlo umirujuće na dijete, potiče razvoj koncentracije, preciznosti i fine motorike.

Igra provlačenja

Potrebno: ljepljiva traka

Napravite labirint ljepljivom trakom u nekoj prostoriji ili u više prostorija (što čini igru zanimljivijom).

 

Zadatak je proći kroz labirint, a da se ne dodirne traka. Uključite u igru sve ukućane ili možda napravite labirint na najprometnijem mjestu u kući.

  

Ovom aktivnošću djelujete na razvoj svih oblika prirodnog kretanja, razvoj preciznosti, koordinacije, fleksibilnosti, pozitivne slike djeteta.

Igra: „Provuci , potegni“

Potrebno:

- cjedilo

- vuna

- čačkalice



Pričvrstite vunu pomoću ljepila na čačkalicu. Čačkalica će zamijeniti ulogu igle u provlačenju kroz rupice na cjedilu. Provlačenjem kombinirajte različite oblike i boje.



Ovom aktivnošću djelujete na razvoj koncentracije, strpljenja, okulomotorne koordinacije i preciznosti.